Leerling (13) verdwyn buite Roodepoort-skool | Netwerk24
Deur Meghan Lawrence 26 Februarie 2020 08:06
'n Leerling van die Lanternskool in Roodepoort in Johannesburg word gesoek nadat sy Maandag vermis geraak het.
Kate Mpho Spies (13) van die Lanternskool, 'n remediërende skool vir leergestremde leerlinge vanaf gr. 1 tot 12, moes haar pa buite die skool ontmoet, maar sy was nie daar toe hy by die skool opdaag nie.
Kate Mpho Spies (13) van die Lanternskool in Roodepoort is sedert Maandag vermis. Foto: Missing Children SA
Missing Children SA, wat 'n plakkaat vir Spies uitgereik het, sê sy het 'n swart hemp aangehad en 'n sak met blinkertjies by haar gehad toe sy die laaste keer by die skool gesien is.
"Sy het swart hare, bruin oë en is 1,6 m lank."
Steve Mabona, woordvoerder van die Gautengse onderwysdepartement, sê Spies se ouers het haar daagliks buite die skool opgelaai, maar sy was nie Maandag daar toe hulle by die skool aankom nie.
Panyaza Lesufi, LUR vir onderwys in Gauteng, het sy kommer oor die verdwyning uitgespreek.
"Dit is regtig kommerwekkend dat ons leerlinge by ons skole geteiken word. Ons wil 'n beroep op die gemeenskap doen om inligting met ons te deel sodat die oortreders vasgetrek kan word."